text: নির্বাচনের দিন শুটিং বন্ধ|113896|Desh Rupantor
  আপডেট : ২৯ ডিসেম্বর, ২০১৮ ২১:৫৮
  নির্বাচনের দিন শুটিং বন্ধ
  নির্বাচনের দিন দেশের কোথাও কোনো শুটিং হবে না। ছবিটি প্রতিকী।
  অন্য সব ছুটির দিনেও নানা জায়গায় নাটক, টেলিফিল্ম কিংবা সিনেমার শুটিং হয়। তবে নির্বাচনের দিন দেশের কোথাও কোনো শুটিং হবে না বলে জানিয়েছেন ডিরেক্টরস গিল্ডের সাধারণ সম্পাদক এসএ হক অলিক। শনিবার দেশ রূপান্তরকে অলিক বলেন, 'জাতীয় নির্বাচন তো দেশের জন্য বড় ঘটনা। এদিন সরকারি ছুটিও ঘোষণা করা হয়েছে। আমাদের শিল্পীরাও যার যার এলাকায় গিয়ে ভোট দেবেন। তাই ইনডোর কিংবা আউটডোরে সকল শুটিং বন্ধ থাকবে।'
  এই বিষয়ে ডিরেক্টরস গিল্ডের কোনো নির্দেশনা আছে কিনা জানতে চাইলে অলিক বলেন, 'আমরা ডিরেক্টরস গিল্ডের পক্ষ থেকে আনুষ্ঠানিকভাবে শুটিং বন্ধ রাখতে কোনো নির্দেশনা দিইনি। অন্যান্য বছরে ১৬ ডিসেম্বরেও কেউ কেউ শুটিং করেন। তবে এ বছর আমরা বলে দিয়েছি, জাতীয় দিবসগুলোকে সম্মান জানিয়ে শুটিং করবো না। গত বিজয় দিবসেও কোনো শুটিং হয়নি। আর নির্বাচনের বিষয়টি তো একেবারেই আলাদা। ফলে নির্বাচনের দিন কেউ শুটিং করবে বলে আমার জানা নেই।'
  বছরজুড়েই শুটিং পাড়ায় ব্যস্ত সময় কাটান শিল্পীরা। সরকারি ছুটির দিনগুলোতেও কোনো কোনো শুটিং হাউসে চলে নাটক-সিনেমার শুটিং। তবে জাতীয় নির্বাচনের দিন, ৩০ ডিসেম্বর কোনো শুটিং হচ্ছে না। একই রকম তথ্য জানালেন চলচ্চিত্র শিল্পী সমিতির সাধারণ সম্পাদক জায়েদ খানও। তিনি দেশ রূপান্তরকে বলেন, 'ইনহাউজ কিংবা আউটডোরে বাংলাদেশের কোথাও কোনো সিনেমার শুটিং হচ্ছে না। উৎসবমুখর পরিবেশে নির্বাচনে সবাই ভোট দেবেন। এটাই প্রত্যাশা।'
  উত্তরার একাধিক শুটিং হাউসে কথা বলে জানা গেছে, সেখানে নির্বাচনের দিন শুটিংয়ের জন্য কারও কাছে কোনো ফ্লোর ভাড়া দেয়া হয়নি। এদিন পুরোপুরি শুটিং বন্ধ থাকবে। সবাই মাতবে ভোট উৎসবে।